Dragi učenici!

Nadam se da ste jučer otišli na stranicu Instituta za hrvatski jezik i jezikoslovlje i da ste odigrali neku igru. Možda se netko poigrao i s glagoljicom. Upravo ćemo danas govoriti o glagoljici u temi o početcima hrvatske pismenosti. Tema se obrađuje na dva školska sata tako da vam neću sutra slati nove zadatke, već ću vam se javiti u petak.

**Molim vas da pažljivo pročitate sljedeće upute prije nego što uopće počnete raditi. Neki nisu baš pažljivo čitali pa su slali i zadaće koje nisu trebali. Molim vas da u svoje bilježnice redovito zapisujete ono što vam kažem, uredno i čitko. Kad se vratimo u školske klupe, pogledat ću jeste li to učinili.**

Današnja tema govori o početcima hrvatske pismenosti.

**ZADATCI**

1. Pročitajte tekst u udžbeniku od str. 7. do str. 10. u kojem ćete saznati kojim su trima pismima i jezicima pisali Hrvati u početcima svoje pismenosti i koji su najstariji spomenici pismenosti.

2. Nakon čitanja prepišite u bilježnicu sažetak koji se nalazi ispod ovih zadataka.

3. Riješite u radnoj bilježnici zadatke na 10. i 11. stranici. Prilikom rješavanja služite se sažetkom u bilježnici i tekstom iz udžbenika. U sljedećem dokumentu, dakle u petak, poslat ću vam točne odgovore zadataka u radnoj bilježnici da ih možete provjeriti. Važno je da ih samostalno rješavate, a moji odgovori budu zaista samo provjera vašega znanja jer ćete tako lakše naučiti.

4. U udžbeniku na str. 10. nalaze se slova uglate glagoljice. Pomoću njih pročitajte i u bilježnicu latinicom zapišite dvije rečenice pisane glagoljicom koje se nalaze ispod sažetka.

**5. Nakon svega toga otiđite u *Teams* i u kanalu *Hrvatski jezik* javite mi se porukom – SVI,**

**i to do petka.**

**U poruci napišite jeste li sve razumjeli, što vam možda nije jasno da vam dodatno objasnim, što vas možda još zanima i slično. Ovo je prvo novo gradivo koje samostalno radite i važno je da vam sve bude jasno. Dosad smo samo ponavljali i vježbali, samostalno ste samo čitali tekstove iz čitanke.**

**Ništa mi ne šaljite na pregled.**

Sretno s učenjem!

**SAŽETAK – uredno i čitko prepisati u bilježnicu.**

**Početci hrvatske pismenosti**

**trojezičnost** **tropismenost**

**1. latinski jezik 1. uglata glagoljica**

**2. staroslavenski jezik 2. hrvatska ćirilica**

**(hrvatskostaroslavenski) (bosančica)**

**3. hrvatski jezik 3. latinica**

**GLAGOLJICA** – najstarije slavensko pismo

– sastavljač: Konstantin Ćiril u 9. stoljeću

– ime je dobila od riječi *glagoljati* (*govoriti*)

– postoji u dva oblika: obla i **uglata** (nazvana i **hrvatskom glagoljicom** jer je nastala u Hrvatskoj)

**ĆIRILICA**

– nazvana je po Ćirilu jer se mislilo da ju je on sastavio

– u Hrvatskoj – **hrvatska ćirilica** (**bosančica**)

**– najvažniji spomenici pismenosti**

**a) na glagoljici:**

– sačuvani su dijelovi triju spomenika iz 11. st.: ***Plomiski natpis***

***Krčki natpis***

***Valunska ploča***

***Bašćanska ploča*** – oko 1100. g.

– najstariji cjeloviti tekst, uklesan u kamenu

– darovnica kojom kralj Zvonimir daruje zemljište samostanu svete Lucije

– nađena u Jurandvoru kod Baške na otoku Krku

– danas se čuva u Zagrebu u Hrvatskoj akademiji znanosti i umjetnosti

***Vinodolski zakon*** – 1288. godina

– pravni tekst

***Misal po zakonu rimskoga dvora (Prvotisak)*** – glagoljicom je tiskana i prva knjiga na hrvatskom jeziku

– tiskanje je dovršeno 22. veljače **1483**. g.

**INKUNABULE** (**PRVOTISCI**) – prve tiskane knjige do 1500. g. (šest glagoljičnih i tri

latinične)

– prve tiskare u Hrvatskoj: Kosinj, Senj i Rijeka

**b) na ćirilici:**

***Povaljska listina*** – 12. stoljeće

– pravni tekst

**c) na latinici:**

– latinicom su Hrvati pisali već u 9. stoljeću – sačuvani su prvi zapisi imena hrvatskih vladara, ali na latinskom jeziku: ***Trpimirova darovnica i Branimirov natpis*** iz 9. st.

– latinicom se hrvatski jezik počinje zapisivati od 14. st.

**Red i zakon sestara dominikanki u Zadru**

**Šibenska molitva (Gospina pohvala)** – najstariji pjesnički tekst na hrvatskom jeziku i latinici

**– prvi tekstovi**

**prema sadržaju**  **prema načinu pisanja**

vjerski (misali) uklesani u kamenu

pravni (ploče, listine, zakonici) pisani rukom na koži

tiskani

**Prepiši latinicom u bilježnicu sljedeće rečenice.**

**Napomena: radi uštede prostora, ponekad su pisari spajali po dva ili tri slova glagoljice.**

**Tako je prvoj rečenici u 5. riječi zadnje slovo nastalo spajanjem dvaju slova, a u 7. riječi prvo slovo. U drugoj rečenici to se dogodilo u 2. riječi s 1. slovom. Vjerujem da ćete lako otkriti koja su to dva spojena slova služeći se slovima glagoljice na str. 8. u udžbeniku.**

****

****